Ke palelwa ke go itshwarela rraagwe ngwanake morago ga go ntshotlaka ka lobaka. E ne ya re ka ngwaga wa 2007 ra tshola ngwana wa mosimanyana. Pele ke tshola ngwana yo, ke ne ke nna ke latelwa ke basetsana ba re ke ba tseetse mosimane ntswa nna a ne a mpoleletse gore ga a na mokapelo. Ke ne ka mo itshwarela makgetlho a le mmalwa mme phelelong ka mo tlogela ka a ne a le kgatlhanong le go dirisa sekausu a re se direletswe batho ba ba tsietsanang. Nna ga ke nwe bojalwa mme rraagwe ngwanake o ne a nwa ebile a goga motsoko e be e re morago a bo a batla ke robala le ene. O kile a nkimisa makgetlho a le mabedi e be e re morago a mpatleletsa go senya boimana. Tse tsotlhe tse a di ntirileng di santse di nkhupeditse, ke mo ila mo ke mo eleletsang loso. Ke na le kgotlhang ya dikakanyo e e nketefaletsang go ka tswelela ke ratana.